PRÍHOVOR HLAVNÉHO PREDSTAVENÉHO

DONA ÁNGELA FERNÁNDEZA ARTIMEHO

NAPLNENÉ ŽIVOTY

Myslím si, že práve toto nám najviac leží na srdci: cítiť, že náš život je *naplnený*. Je to hlboká ľudská túžba. V tomto zmysle vám musím povedať, že spoznávam mnohých ľudí, ktorí prežívajú a prežili naplnený život a ukazujú nám cestu šťastia.

Na začiatku vám porozprávam dva skutočné príbehy. Domnievam sa, že tieto osobnosti si pre svoj významný vek zaslúžia pozornosť.

V máji po pôsobivom sviatku Márie Pomocnice na Valdoccu v Turíne som začal vizitáciu saleziánskych diel v Chorvátsku. Musím sa vám priznať, že som bol silno zasiahnutý pevnosťou kresťanských spoločenstiev, ktoré som tam stretol. Veľký dojem na mňa urobili mladí – stovky dnešných mladých, moderných, hyper-prepojených, ponorených do digitálnych sietí ako všetci mladí sveta, ale s pevnosťou v prežívaní kresťanskej viery, čo veľmi hlboko vstúpilo do môjho srdca.

Do jedného saleziánskeho domu sme prišli o desiatej večer. Na dvore nás privítala charakteristická tanečná hudba tohto regiónu. Nachádzala sa tam početná skupina detí, dospievajúcich, mladých i rodičov, ktorí na nás čakali. Bola tam aj celá saleziánska komunita a uprostred nich som uvidel jedného spolubrata saleziána (nepíšem jeho meno, aby som ho neuviedol do rozpakov), ktorý vo svojich 92 rokoch, v starej reverende, ktorá vyzerala ako z čias dona Bosca, s usmievavou tvárou plnou pokoja tancoval a spieval spolu s mladými, kým na nás čakal, aby nás privítal.

Na druhý deň som pri rôznych príležitostiach, oslavách mohol vidieť, že tohto nášho deväťdesiatročného brata mladí hlasno pozdravovali, tlieskali mu, volali ho a on sa medzi nimi šťastne usmieval. Myslel som na vetu dona Bosca: „S vami sa cítim dobre.“

Povedal som si: toto je salezián, ktorý mal a má naplnený život. Nepovedal som ľahký život (rozprával mi, že musel trpieť hladom a tvrdosťou druhej svetovej vojny), ale mal život naplnený zmyslom a bytostným šťastím.

**„Na budúci rok v nebi“**

Niekoľko dní predtým na slávnosti na Valdoccu bol so mnou iný 94-ročný salezián. Prežívať sviatok Márie Pomocnice na Valdoccu bolo preňho vždy nesmiernym darom, hoci zakaždým žartovne tvrdí: „Na budúci rok už budem v nebi!“ Ale aj tento rok sa nám podarilo osláviť tento nádherný deň spolu. No a na môj veľký úžas sa vo svojich 94 rokoch viackrát ponúkol sprevádzať saleziánov i laikov pochádzajúcich z Argentíny, ktorí prichádzajú navštíviť niektoré najvýznamnejšie miesta v Turíne, ako napríklad chrám Panny Márie Utešiteľky. Keď sa vrátili, boli unavení, najmä on, ale celé dni sa s týmito ľuďmi delil o radosť, že sú v dome dona Bosca a že vedel všetko, čo tento dom znamená.

Ja som si neprestával klásť otázku: čo dáva túto silu, túto motiváciu? Odpoveď je jednoduchá a logická. Ako spieval Bob Dylan: *The answer, my friend, is blowin’ in the wind*. Priateľu, odpoveď vanie vo vetre. Vo vetre dona Bosca, ktorý neprestáva vanúť v srdciach saleziánov a duje do plachiet našej saleziánskej rodiny. Vo vetre Ducha, ktorý nám nikdy neprestane dávať veľký dar svojho dychu napriek rokom, ktoré bežia.

Pridávam posledné svedectvo, ktoré má, myslím, silný dopad na celý svet. Pápež František bude mať v decembri, ak je to Božia vôľa, osemdesiatdva rokov. A to sa týka svedomia sveta, pretože jeho voľba je žiť život jednoduchý a naplnený evanjeliom. Aktuálne je morálne uznávaný za najvplyvnejšieho človeka v tomto našom svete. Jeho príhovory sú plné jednoduchosti a autentickosti, sú silnou výzvou pre tých, ktorí túžia, aby sa ich dotkla Ježišova sila a aby ich prenikla.

V tomto spočíva naplnenosť týchto životov aj mnohých ďalších.

**Keď silou je láska**

Sú to životy, ktoré chcú byť prežívané v službe, v darovaní sa, v Láske.

Životy miliónov a miliónov mám, otcov, starých otcov a starých mám, ktorí sa cítia úplne spokojní z darovaného života. Keď silou života je Láska, úsilie, obety, námahy, animovanie medzi mladými v noci alebo vyčerpávajúce ponevieranie sa mestom namiesto odpočinku nie sú ťažké, nie sú na príťaž.

Zasiahol ma a dojal jeden príbeh, ktorý má veľa spoločného s láskou či s nepohodlím spojeným s obetovaním sa. Hovorí sa, že do jednej africkej dediny prišiel turista zo Západu v poľovníckom oblečení a s vyblýskanými fotoaparátmi. Uvidel útle, drobné desaťročné dievčatko, ktoré nieslo na svojich pleciach bucľaté dieťa. Turista dievčaťu hovorí: „Maličká, nie je ti to ťažké bremeno na ťarchu?“ Dievčatko s veľkou dávkou zdravého rozumu a so srdcom plným lásky odpovedalo: „Pane, to nie je bremeno, to je môj brat.“

Toto je kľúč naplneného života, nech je cesta, pre ktorú nás Pán povolal, akákoľvek.

Života pretkaného láskou. Túžme, aby bol taký aj náš život.

(Podľa Il Bollettino Salesiano, september 2018)